Sådan kommer aktiesparekontoen til at fungere

Penge Eksklusivt for kunder

Regeringen lægger op til en aktiesparekonto, hvor du kan investere i danske og udenlandske noterede aktier for i alt 500.000 kr. Her skal der betales skat på 1,25 pct. af depotværdien på kontoen. Du kan også kaste din opsparing efter noterede aktiebaserede investeringsfonde.



Men hvordan fungerer grænsen på de 500.000 kr.?



Det er den nuværende værdi på kontoen, som afgør grænsen på de 500.000 kr. Det vil sige, at hvis du sætter 400.000 kr. ind på kontoen, og kursstigninger giver et afkast, så den samlede værdi overstiger 500.000 kr., må du ikke sætte yderligere penge ind.



Hvis du omvendt starter med at sætte 500.000 kr. ind på kontoen, og værdien stiger til 600.000 kr., bliver du ikke tvunget til at sælge ud af dine aktier.



Hvis du sætter 500.000 kr. ind, men værdien alligevel når under 500.000 kr., må du gerne sætte penge ind igen. Det er både tilfældet, hvis du trækker penge ud til forbrug, eller hvis værdien falder pga. negativ kursudvikling.



Aktiesparekontoen kan oprettes i din bank ligesom en almindelig bankkonto, og der er ingen begrænsning på antallet af handler. Du kan sætte penge ind på kontoen, så længe den aktuelle saldo på kontoen er under loftet på 500.000 kr.



Hvis aktiesparekontoen bliver en realitet, er det planen, at du kan åbne din konto i januar 2019.



